ஆக்டினியம் சேர்மங்கள்

**ஆக்டினியம் சேர்மங்கள்** (*Actinium compounds*) என்பவை ஆக்டினியம் (Ac) என்ற தனிமத்தைக் கொண்டுள்ள சேர்மங்களைக் குறிக்கும். ஆக்டினியத்தின் தீவிர கதிரியக்கத்தன்மை காரணமாக, குறைந்த எண்ணிக்கையிலான ஆக்டினியம் சேர்மங்கள் மட்டுமே அறியப்படுகின்றன. இவற்றில் பின்வருவன அடங்கும்: AcF3, AcCl3, AcBr3, AcOF, AcOCl, AcOBr, Ac2S3, Ac2O3, AcPO4 மற்றும் Ac(NO3)3. AcPO4 தவிர, இவை அனைத்தும் தொடர்புடைய இலந்தனம் சேர்மங்களைப் போலவே இருக்கின்றன. இவை அனைத்தும் +3 என்ற ஆக்சிசனேற்ற நிலையில் ஆக்டினியத்தைக் கொண்டுள்ளன. குறிப்பாக, ஒத்த இலந்தனம் மற்றும் ஆக்டினியம் சேர்மங்களின் அணிக்கோவை  மாறிலிகள் ஒரு சில சதவீதம் மட்டுமே வேறுபடுகின்றன.

## ஆக்டினியம் சேர்மங்களின் பண்புகள்

இங்கு *a*, *b* and *c* என்பவை அணிக்கோவை மாறிலிகள். No என்பது இடக்குழு எண்.  *Z* என்பது ஓர் அலகிற்கான வாய்ப்பாட்டு அலகுகளின் எண்ணிக்கை. அடர்த்தி நேரடியாக அளவிடப்படவில்லை. ஆனால்  அணிக்கோவை மாறிலிகள் வழியாக கணக்கிடப்பட்டுள்ளது. 

## ஆக்சைடுகள்
ஆக்டினியம்(III) ஆக்சைடு மட்டுமே ஆக்டினியத்தால் உருவாக்கக்கூடிய ஒரே ஆக்சைடு ஆகும். இதன் மூலக்கூற்று வாய்ப்பாடு Ac2O3 ஆகும். இந்த சேர்மத்தில், ஆக்டினியம் +3 என்ற ஆக்சிசனேற்ற நிலையில் உள்ளது. இது தொடர்புடைய இலந்தனம் சேர்மமான இலந்தனம்(III) ஆக்சைடைப் போன்றதாகும். ஐதராக்சைடை வெற்றிடத்தில் 500 °செல்சியசு வெப்பநிலை அல்லது ஆக்சலேட்டை 1100 °செல்சியசு வெப்பநிலைக்கு  சூடாக்குவதன் மூலம் ஆக்டினியம்(III) ஆக்சைடைப் பெறலாம். இதன் படிக அணிக்கோவை பெரும்பாலான மூவிணைய அரு-மண் உலோகங்களின் ஆக்சைடுகளுடன் சமவகையாகும்.

## ஆலைடுகள்
ஆக்டினியம் புளோரைடை கரைசலிலோ அல்லது திண்ம வினையிலோ தயாரிக்கலாம். முதல் வினை அறை வெப்பநிலையில், ஆக்டினியம் அயனிகளைக் கொண்ட ஒரு கரைசலில் ஐதரோபுளோரிக் அமிலத்தைச் சேர்ப்பதன் மூலம் மேற்கொள்ளப்படுகிறது. இரண்டாவது முறையில், ஆக்டினியம் உலோகம் 700 °செல்சியசு  வெப்பநிலையில் ஐதரசன் புளோரைடு நீராவியுடன் முழு-பிளாட்டினம் அமைப்பில் சூடுபடுத்தப்படுகிறது. ஆக்டினியம் புளோரைடை அம்மோனியம் ஐதராக்சைடுடன் சேர்த்து 900–1000 °C வெப்பநிலையில் வினைபடுத்தும்போது ஆக்சிபுளோரைடு AcOF கிடைக்கிறது. இலந்தனம் முப்புளோரைடை காற்றில் 800 °செல்சியசு வெப்பநிலையில் ஒரு மணி நேரம் எரிப்பதன் மூலம் இலந்தனம் ஆக்சிபுளோரைடை எளிதாகப் பெற முடியும். அதே நேரத்தில் ஆக்டினியம் முப்புளோரைடை இதேபோன்று சுத்திகரிப்பதால் AcOF கிடைக்காது. ஆனால் இவ்வினை ஆரம்ப விளைபொருளை உருகுவதற்கு மட்டுமே வழிவகுக்கிறது.

:AcF3 + 2 NH3 + H2O → AcOF + 2 NH4F

ஆக்டினியம்((III) குளோரைடு 960 °செல்சியசுக்கும் அதிகமான வெப்பநிலையில் கார்பன் டெட்ராகுளோரைடு ஆவியுடன் ஆக்டினியம் ஐதராக்சைடு அல்லது ஆக்டினியம் ஆக்சலேட்டை வினைபுரியச் செய்வதன் மூலம் பெறப்படுகிறது. ஆக்சிபுளோரைடைப் போலவே, ஆக்டினியம் ஆக்சிகுளோரைடை 1000 °செல்சியசு வெப்பநிலையில் அம்மோனியம் ஐதராக்சைடுடன் சேர்த்து நீராற்பகுத்தல் மூலம் தயாரிக்கலாம். இருப்பினும், ஆக்சிபுளோரைடைப் போலன்றி, ஐதரோகுளோரிக் அமிலத்தில் உள்ள ஆக்டினியம் முக்குளோரைடின் கரைசலை அம்மோனியா சேர்த்து பற்றவைப்பதன் மூலம் ஆக்சிகுளோரைடை நன்கு தயாரிக்க முடியும்.

அலுமினியம் புரோமைடு மற்றும் ஆக்டினியம் ஆக்சைடு வினைபுரிந்து ஆக்டினியம் முப்புரோமைடு உருவாகிறது:

:Ac2O3 + 2 AlBr3 → 2 AcBr3 + Al2O3

மேலும் 500 °செல்சியசு வெப்பநிலையில் அம்மோனியம் ஐதராக்சைடுடன் சேர்த்து சூடுபடுத்துவதன்  மூலம் ஆக்சிபுரோமைடு AcOBr உருவாகிறது.

## பிற சேர்மங்கள்
ஆக்டினியம் முக்குளோரைடை பொட்டாசியத்துடன் சேர்த்து 300 °செல்சியசு வெப்பநிலையில் ஒடுக்குவதன் மூலம் ஆக்டினியம் ஐதரைடு பெறப்பட்டது. மேலும் இதன் கட்டமைப்பு  தொடர்புடைய LaH2 ஐதரைடுடன்  ஒப்புமை மூலம் கழிக்கப்பட்டது. வினையில் ஐதரசனின் மூலாதாரம் நிச்சயமற்றதாக இருந்தது..

மோனோசோடியம் பாசுபேட்டு (NaH2PO4) சேர்மத்தை ஐதரோகுளோரிக் அமிலத்தில் உள்ள ஆக்டினியம் கரைசலுடன் கலப்பதால் வெள்ளை நிற ஆக்டினியம் பாசுபேட்டு அரைநீரேற்று (AcPO4·0.5H2O) கிடைக்கிறது. மேலும் ஆக்டினியம் ஆக்சலேட்டை ஐதரசன் சல்பைடு ஆவியுடன் சேர்த்து 1400 °செல்சியசு வெப்பநிலையில் சில நிமிடங்கள் சூடாக்கினால் கருப்பு நிற ஆக்டினியம் சல்பைடு Ac2S3 உருவாகிறது. 1000 °செல்சியசு வெப்பநிலையில் ஆக்டினியம் ஆக்சைடு மீது ஐதரசன் சல்பைடு மற்றும் கார்பன் டைசல்பைடு ஆகியவற்றின் கலவையை  செலுத்துவதன் மூலமும் இது தயாரிக்கப்படுகிறது.

## மேற்கோள்கள்

பகுப்பு:ஆக்டினியம் சேர்மங்கள்
பகுப்பு:ஆக்டினியம்
பகுப்பு:தனிமங்கள் வாரியாக வேதிச் சேர்மங்கள்